Pierre-François Léonard Fontaine – Store norske leksikon
De fremste arkitektene under Napoleon var Charles Percier og Pierre-François Léonard Fontaine. Sammen utviklet de empirestilen som representerte en rikere detaljert og mindre dogmatisk nyklassisisme, blant annet Arc de Triomphe du Carrousel (1806–1808) i Paris.
Pierre-François Léonard Fontaine var en fransk arkitekt og mønstertegner. I samarbeid med Charles Percier skapte han empirestilen innen arkitektur og interiørkunst. De ble Napoleons arkitekter og utførte sammen Arc de Triomphe du Carrousel (1806–1808), Rue de Rivoli langs Tuileriehagen og tilbygg, forandringer og innredninger ved Louvre, Tuileriene, Malmaison, St. Cloud, Fontainebleau og andre slott.
Etter at Percier hadde trukket seg tilbake i 1814, bygde Fontaine blant annet soningskapellet for Ludvig 16 (1815–1826) og utførte forskjellige arbeider i Palais-Royal. Sammen utga de blant annet Recueil de décorations intérieurs (1801).
Vil du sitere denne artikkelen? Kopier denne teksten og lim den inn i litteraturlisten din: Pierre-François Léonard Fontaine i Store norske leksikon på snl.no. Hentet fra https://snl.no/Pierre-Fran%C3%A7ois_L%C3%A9onard_Fontaine